Uudet yrittäjät eivät kaikilta osin näytä sopeutuneen rauhaisaan kilpailuun taksialalla. Turun satamassa riita on kärjistynyt jo käsirysyksi asti.

Video Turun taksihärdellistä leviää netissä. IL TV

Kuka saa ajaa ja ketä kyydissä. Turun satamassa on meneillään täysi taksisota. Tilanne on vaatinut poliisin väliintuloa.

Iltalehti kirjoitti taksisodasta jo aiemmin.

Asiasta Iltalehdelle halusi kertoa lisää paikallinen taksiyrittäjä Jarmo Kivinen.

Hänen mukaansa uudet yrittäjät eivät kuulu Lounais-Suomen Taxidata -yhtiöön, joka on useammalla sadalla autollaan alueen suurin taksiyritysten yhteenliittymä. Kivinen kutsuu sitä datayhtiöksi. Taustalla on taksiuudistus, joka avasi aiemmin tiukasti säännellyn alan kilpailulle.

– He kutsuvat sinne toimittajia paikalle ja mellastavat ja tekevät tätä videolla näkyvää, kun ei ole mediaa paikalla. He käyttävät mediaa hyväkseen. Tässä videossa näkee, mitä ne oikeasti tekevät.

Kivisen kuppi meni nurin, kun hänen oman autonsa liikkuminen estettiin. Matkustajat olivat kyydissä ja myöhästyivät kohteestaan. Tilanne kesti yli puoli tuntia ja Kivinen päätti ottaa yhteyttä poliisiin ja tehdä asiasta julkisen.

Netissä leviävän videon kuvasi Kivisen taksikuski. Hänellä itsellään on Lounais-Suomessa autoja niin datayrityksessä kuin sen ulkopuolellakin.

– Tilanne on aika hurja, kun kuljettavat huorittelevat ja sylkevät esimerkiksi naistaksikuskeja päin, hän väittää.

Kaksi ahdasta kaistaa

Taksit ovat satamassa vastaanottamassa laivayhtiö Viking Linen matkustajia. Tilanne on Kivisen mukaan sikäli parantunut siitä, että aiemmin satamasta ei taksikyytiä tahtonut saada lainkaan.

Nyt tarjontaa on kahdella ahtaalla kaistalla liikaakin. Toinen on Taxidata-yhtiön alla ajaville takseille, toinen ulkopuolisille.

– Nyt nämä datayhtiön ulkopuoliset eivät ymmärrä, miten joku voi vuokrata kaistan jollekin. Se alue on Viking Linen alue ja yhtiö voi tehdä mitä haluaa. Molemmilla kaistoilla asiakas voi valita auton. Jos haluaa yhtiön auton, se onnistuu ja jos haluaa toisen, voi ottaa siitäkin. Nämä terrorisoivat sitä laajasti.

Ennakkoon tilatuille autoille on vielä kolmas kaista.

– Viking Line on sinällään fiksusti on varannut mahdollisuuden myös ulkopuolisille autoille.

Poliisi tutkii

Kivisen otettua yhteyttä poliisiin sininutut kävivät paikalla torstaina ja maanantaina.

Meno rauhoittui heti.

– Täytyy sanoa että silloin siellä oli jopa esimerkillistä.

Lounais-Suomen poliisista vahvistetaan, että sataman taksikiista on tiedossa ja poliisi on tilannetta valvonut.

– Tilanne on jatkunut ainakin joitakin päiviä. Tiedän että video on olemassa. Kyllä sieltä rikosilmoituskin on kirjattu, toteaa komisario Kirsi Koskinen.